Mallemeule-ongeluk: ‘Seun was te swaar’Tyre Sampson (Foto: Twitter) ’n Voorlopige verslag oor die mallemeule-ongeluk by ŉ pretpark in Orlando, VSA, wat die lewe van die 14-jarige Tyre Sampson geëis het, dui daarop dat dié tiener dalk té swaar vir die rit was. Tyre het Donderdag van die bewegende FreeFall-valtoringrit by die ICON-pretpark na sy dood geval. NBC News berig Tyre – wat sowat 154 kg weeg – was volgens die ongeluksverslag sowat 24 kg swaarder as die gewigslimiet van die rit. Hy was ŉ ywerige voetbalspeler. Dit het tydens ondersoeke aan die lig gekom dat hy ook dieselfde aand by twee ander mallemeulens weggewys is weens sy gewig. Sy familie vra nou waarom die personeellede hom op die FreeFall-mallemeule toegelaat het. Shay Johnson, ’n familielid van Tyre, het aan die media vertel dat Tyre haar die Donderdag gebel en vertel het “dat hy graag op twee mallemeules wou gaan, maar hulle het hom belet omdat hy te swaar is”. Dié FreeFall-valtoringrit is in Desember geopen en is beskou as die hoogste valtoringrit ter wêreld. Die rit neem besoekers tot ’n hoogte van 131 m en kantel vir ŉ oomblik of twee voordat dit teen ŉ spoed van ongeveer 121 km/h na benede sak. Daily Mail berig dié mallemeule se bedryf- en instandhoudingshandleiding dui daarop dat die maksimum gewigsbeperking van die rit ongeveer 130 kg is. Die handleiding sê uitdruklik dat personeel uiters versigtig moet wees met “groot gaste” om seker te maak hulle pas in hul sitplekke. Personeellede moet seker maak gaste is behoorlik in die raamwerk van die sitplek vasgemaak en dat die harnas wat oor die liggaam vasmaak, behoorlik pas. In hierdie stadium is dit nie bekend of Tyre in die staalraamwerk van die sitplek gepas en of die harnas behoorlik vasgemaak was nie. Maroela Media het vroeë berig Tyre se ouers het prokureurs aangestel om moontlike nalatigheid aan die pretpark se kant te ondersoek, wat moontlik daartoe kon bydra dat Tyre uit die mallemeule se stoel geval het. Volgens NBC News het familielede Dinsdag by die park byeengekom om kerse aan te steek en ballonne in die lug vry te laat as hulde aan die tiener.